《落花得疏字》
明代·广润

春来才见百花舒，一夜东风恨有馀。乱点缘苔沿砌密，乍飞红雨隔帘疏。

辞条弱影伤鹈鵙，逐水残香忆鳜鱼。莫见成阴芳树底，断魂蝴蝶尚蘧蘧。

作者简介：广润，字等慈，吴兴人也。俗姓钱氏，名行道，字叔达，少负文藻，苦吟好客，名藉甚四方。耿介重气，与乡曲牴牾，以诖误下狱论死，颂系久之始得释，遂削发于云栖。